Япония купува два крайцера от проекта „Гарибалди“ – „Ниссин“ и „Касуга“ през декември 1903 г. – в навечерието на Руско-японската война. През април 1904 година те са включени в състава на бойните сили на флота. Японците решават да не използват бавните крайцери в съединението на техните броненосни крайцери които са по-модерни. „Ниссин“ и „Касуга“ са използвани при обстрела на руските позиции при обсадата на Порт-Артур (10 дюймовото оръдие на „Касуга“ е най-далекобойното оръдие в японския флот), а при появата в морето на руския флот се включват в състава на основната ескадра от броненосци на адмирал Хейхачиро Того, попълвайки дупката получена след загубата, през май 1904 година, на броненосците „Хацусе“ и „Яшима“ от руски мини. „Ниссин“ при това е кораб на младшия флагман на 1-ви боен отряд.